Möödunud sügisest olen kudunud ja heegeldanud mitmeid barette. Armastan barettte. Nii naiselikud ja isikupärased. Tõsi, paljud ütlevad, et neile barett ei sobi. Mina aga arvan, et igaühe jaoks on olemas õige barett... kui see vaid leida.  Kudusin helehalli bareti, mida saab kanda mõlemat pidi. Madlile meeldis pahem pool!      Siin veidi suuremalt.        Paremalt poolt on aga tuttav sirelilehemuster:)        Kudusin kaks mütsi, sest Madli ja Elisabet teatasid, et neil just sellised baretid veel puuduvad. Elisabetile meeldib aga traditsiooniline lehemuster, nii et tema hakkab oma mütsi niipidi kandma.    Parim osa baretiteo juures on venitamine!        Kootud on barett Gedifra  Shetland de Lux lõngast.    Olen mütsiinimene. Kui ilm vähegi kannatab, panen mütsi pähe. Tundub, et mu tütred on selle kiiksu minult pärinud:) Mütsihullud!        Aga veel ...    Hinges kriibib ja pigistab. Lugesime Elisabetiga kahe võrratu kiisu lahkumisest. Ta tormas vihmaga õue meie vana Simbat otsima, tassis ta tuppa, pigistas ja kallistas teda pisaraid valades. Ütles, et Simba ei  tohi enam väljas käia. Oh, kui me kõrvalt lahkuvad ustavad teekaaslased... see valu.  Ka meie kiisu on kogu oma elu armastanud koos minuga kududa, koos laotame ikka märjad kudumid suurele voodile ja kinnitame nööpnõeltega. Ja siis Simba heidab ettevaatlikult märjale kudumile ja aitab seda kuivatada. Ja nii on see alati olnud.        Ning kui meie perre möödunud septembris tuli Jossu, siis uskuge või mitte, juba sel kevadel hakkas ka tema mul vormisätitud kraami kuivatama.        Kumbki neis ei ole iial mu töid segamini ajanud, lõngadega pahandust teinud. Jossu jumaldab nõelviltimist . Tema ainus nõrkus on villapallide näppamine. Selle eest armastan teda veel rohkem;)  Talvel kudus Elisabet mõlemile kiisule sooja vesti. Polnud neil selle vastu midagi, hea oli külma  ilmaga lumes istuda, soe vest seljas. Siin pildil tuleb Jossule tukk peale, vest on soe ja pehme. Ikka pikutavad on nad koos, puhastavad teineteise kasukat ja tukuvad.          Puhake rahus Flika ja Ferdinand.